ANC-militêre veterane wek kommerLede van die veteranevereniging van Umkhonto weSizwe beskerm Luthuli-huis tydens die optog op 7 April 2017 (Foto: Siphelele Dludla/ANA) Die optrede van die ANC se MK-veterane wek kommer en skep die indruk dat dit eerder ŉ private weermag is as werklike MK-veterane. Só sê Pieter Groenewald, leier van die VF Plus. “Die jeugdigheid van sommige lede wat deel is van die organisasie en wat in uniforms verskyn en selfs vuurwapens hanteer toon dat hulle beslis nie veterane en lede van Umkhonto we Sizwe kon gewees het nie.” Groenewald het gesê private weermageenhede is onwettig en daar moet streng opgetree word teen hierdie tipe paramilitêre samestellings en optredes. “Dit is ook onaanvaarbaar dat hierdie veterane aangewend word om Luthuli-huis te beskerm en te verdedig want dit beteken hulle word operasioneel aangewend wat ook nie toelaatbaar is nie. ŉ Militêreveterane-organisasie se doel is om oud-stryders op sosiaal-maatskaplike basis by te staan en te ondersteun en nie om operasioneel aangewend te word nie. Die VF Plus sal vrae in die parlement aan die minister vra oor die samestelling en aanwending van die MK-veterane,” het Groenewald bygevoeg. Maroela Media het vroeër berig MK-veterane het verlede Vrydagoggend na Luthuli-huis in die Johannesburgse middestad opgeruk in reaksie op die DA se betoging teen pres. Jacob Zuma. Nagenoeg 200 veterane het in militêre drag voor Luthuli-huis begin patrolleer en struggle-liedere gesing. Hulle is glo met busse aangery van so ver as KwaZulu-Natal.